
בנושא: פייסבוק מציעה למשתמשי הרשת החברתית להוסיף תמונתו של מחבל לתמונת הפרופיל שלהם

של חברת הכנסת רויטל סויד (9429)

על פי סעיף 60(ג)(1) לתקנון הכנסת, החליטו יושב-ראש הכנסת והסגנים להעביר לדיון מהיר בוועדת המדע והטכנולוגיה את הצעתה של חברת הכנסת רויטל סויד (מס' 9429) בנושא: פייסבוק מציעה למשתמשי הרשת החברתית להוסיף תמונתו של מחבל לתמונת הפרופיל שלהם.

בדברי ההסבר להצעה כתבה חברת הכנסת: "למשתמשי הרשת החברתית פייסבוק אפשרות לעצב את 'תמונת הפרופיל' שלהם על ידי הוספת מסגרת לתמונה אשר מוצעת על ידי פייסבוק. כך לדוגמה, מתאפשר להוסיף כיתוב לחגיגות השנה האזרחית, סמל של קבוצת כדורגל ודגל ישראל. אתמול (יום ד׳) פורסם כי הרשת החברתית פייסבוק הציעה למשתמשיה, בין מגוון האפשרויות הנ״ל, להוסיף לתמונתם את תמונתו של המחבל אחמד ג׳ראר שרצח בדם קר את הרב רזיאל שבח ז״ל. הוספת תמונתו של מחבל נתעב היא לא אחרת מאשר הבעת תמיכה במחבל ועידוד למעשי טרור, דברים אשר עומדים בסתירה, לדברי פייסבוק, לכללי המדיניות שלה. אפשרות הפרסום הוסרה רק לאחר שעות. על פייסבוק מוטלת החובה להסביר כיצד קרה הדבר שהרשת החברתית הציעה למשתמשיה לפרסם תמונות מחבל ועודדה את התמיכה בו בקרב משתמשיה. על כן יש לקיים דיון דחוף בנושא בוועדת המדע והטכנולוגיה של הכנסת". 

ועדת המדע והטכנולוגיה, בראשות חבר הכנסת אורי מקלב, קיימה ישיבה בנושא ביום כ' באדר תשע"ח (7 במרס 2018). 
בפתח הדיון אמר יושב-ראש הוועדה חה"כ אורי מקלב: "פייסבוק אחראית למה שנעשה בתחומה, ומכוח האחריות הזאת נדרש ממנה לעשות הכול כדי למנוע מציאות כזו. היום מוכח לנו כי יש הלימה ברורה בין הרשתות החברתיות לפעולות טרור, וצריכים לתבוע את האחריות מפייסבוק ולדעת שהיא עושה הכל להסיר תוכן שכזה".

יוזמת הדיון, חה"כ סויד, הביעה ביקורת נוקבת על חברת פייסבוק, שלא שלחה לוועדה נציג שיסביר את התקלה - כיצד אפשרה למשתמשים שימוש בתמונת הפרופיל של המחבל. "על פייסבוק מוטלת החובה להסביר כיצד קרה הדבר שהרשת החברתית הציעה למשתמשיה לפרסם תמונות מחבל ועודדה את התמיכה בו. אני פועלת לכך שפייסבוק תהיה מחויבת בחוק לנטר בעצמה ולהסיר תוכני טרור מהרשת", אמרה.

בדיון הציג עו"ד איתי גוהר ממחלקת הסייבר בפרקליטות המדינה נתונים על פניות הפרקליטות לפייסבוק בנוגע להסרת תוכן בעייתי. לדבריו, פרקליטות המדינה מעבירה בממוצע כ-12,000 פניות בשנה להסרת תכנים בפייסבוק, ובפועל פייסבוק מסירה תכנים רק ב-85% מהמקרים שבהם היא מתבקשת לעשות כן. לדבריו, קשה למצוא מאפיין משותף למקרים שבהם אין היענות לדרישת הפרקליטות. עוד אמר עו"ד גוהר כי בתקופות של הסלמה במערכת הביטחון, התוכן מוסר על ידי פייסבוק בתוך שעות ספורות, ובימי שגרה - בתוך 24 שעות.

גב' ג'ורדנה קטלר, נציגת חברת פייסבוק, העבירה לידיעת חברי הוועדה את תשובת החברה על הטענות קודם הדיון, מאחר שלא יכלה להשתתף בו. במכתבה נמסר כלהלן: "אנו מתייחסים לנושא במלוא הרצינות ומחויבים לכך שפייסבוק תהיה סביבה בטוחה. אנו יודעים שניתן לעשות יותר, והשקענו רבות כדי להוסיף עוד אמצעים טכנולוגיים לצד מומחיות אנושית, לצד העמקת שיתופי פעולה כדי להיאבק באופן גלובלי בעניין זה. צוות המומחים שלנו לענייני טרור וביטחון ממשיך להתרחב, והוא כולל מומחים למאבק בטרור מהאקדמיה וכן בכירים לשעבר ממערכת אכיפת החוק. אנו גם מחזקים את שיתוף הפעולה שלנו עם חברות אחרות, ממשלות וארגונים חוץ-ממשלתיים, כדי לחלוק בניסיון הטוב ביותר להתמודדות עם טרור ולעודד דיבור נגד, שיקרא תיגר על קיצוניות ברשת".

עוד הבהירה קטלר במכתבה: "מסגרת זו הייתה אסורה על פי כללי הקהילה שלנו ופעלנו להשביתה במהירות. זו מסגרת שנוצרה על ידי משתמש באמצעות פלטפורמת 'אפקטים במצלמה'. כאמור, כל המסגרות עוברות תהליך בקרה ואישור לפני שהן עולות לאוויר, אולם במקרה זה נעשתה טעות אנוש והמסגרת אושרה בשוגג. השבתנו אותה מכל אפשרות לשימוש נוסף. אנו נוקטים כעת צעדים לשפר את תהליך האסקלציה ובוחנים את תהליכי הבקרה של מסגרות מסוימות, בעזרת צוותים המתמחים בטרור, לפני עלייתן לאוויר". 

יושב-ראש הוועדה אורי מקלב סיכם את הדיון: הוועדה קיימה דיון חשוב ומקבלת בחיוב את המענה של גב' קטלר, כמו"כ מבקשת הועדה לחדד את הנהלים והבקרה למען מניעת הישנותן של תקלות מסוג זה. הוועדה סבורה כי בעידן הטכנולוגי שבו אנו מצויים, הפייסבוק מהווה פלטפורמה ומודל לחיקוי, ואסור שיתאפשר בה פרסום לטרור או לאלימות כלשהי.

הוועדה תשוב ותדון בנושא לשם בחינה מעמיקה של צעדים למניעת פרסום טרור ברשת.

